ପୂର୍ଣ୍ଣମାସୀ ଜାନୀ  ( ଜନ୍ମ : ୨୭ ମାର୍ଚ୍ଚ ୧୯୪୨) ଓଡ଼ିଶାର ଜଣେ ଆଦିବାସୀ କବି, ସମାଜସେବୀ ଓ ଆଧ୍ୟାତ୍ମିକ ସାଧିକା  । କନ୍ଧମାଳ ଜିଲ୍ଲାରେ ସେ ଟାଡ଼ିସରୁ ବାଈ ଓ ଟାଡ଼ିସରୁ ବାବା ଭାବରେ ମଧ୍ୟ ପରିଚିତ । କୁଈ ଭାଷାରେ ଟାଡ଼ି ଅର୍ଥ ପାହାଡ଼, ସରୁ ଅର୍ଥ ଉପର ଓ ବାଈ ଅର୍ଥ ସାଧିକା । ଟାଡ଼ିସରୁ ବାଈର ଅର୍ଥ ପାହାଡ଼ ଉପର ସାଧିକା । ଆଧ୍ୟାତ୍ମିକ ଶକ୍ତିର ପ୍ରେରଣାରେ ପୂର୍ଣ୍ଣମାସୀ ୧ ଲକ୍ଷରୁ ଅଧିକ ଭକ୍ତିଗୀତ ଲେଖିଛନ୍ତି । କଳା କ୍ଷେତ୍ରରେ ଅବଦାନ ପାଇଁ ୨୦୨୧ ମସିହାରେ ଭାରତ ସରକାରଙ୍କ ତରଫରୁ ତାଙ୍କୁ ପଦ୍ମଶ୍ରୀ ପୁରସ୍କାରରେ ସମ୍ମାନୀତ କରାଯାଇଥିଲା । ସେ ହେଉଛନ୍ତି କନ୍ଧମାଳ ଜିଲ୍ଲାରୁ ପଦ୍ମଶ୍ରୀ ପୁରସ୍କାର ପାଇଥିବା ବ୍ୟକ୍ତି । ବ୍ୟକ୍ତିଗତ ଜୀବନ ପୂର୍ଣ୍ଣମାସୀ, ୨୭ ମାର୍ଚ୍ଚ ୧୯୪୨ ମସିହାରେ ଓଡ଼ିଶାର କନ୍ଧମାଳ ଜିଲ୍ଲାର ଖଜୁରୀପଡ଼ା ବ୍ଲକ ଅନ୍ତର୍ଗତ ଦଳପଡ଼ାଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତାଙ୍କ ନାମ ନୀଳକଣ୍ଠ ଜାନୀ ଓ ମାତାଙ୍କ ନାମ ରାଣିମତା ଥିଲା । ସେ ଆଦୌ ପାଠ ପଢ଼ିନାହାନ୍ତି । ଅଳ୍ପ ବୟସରେ ପୂର୍ଣ୍ଣମାସୀ, ଚାରିପଡ଼ା ଗ୍ରାମର ଆରାଧନା ଜାନିଙ୍କୁ ବିବାହ କରିଥିଲେ । ତାଙ୍କର ୬ଟି ସନ୍ତାନ ଜନ୍ମ ହୋଇଥିଲେ ମଧ୍ୟ କେହି ବଞ୍ଚିନଥିଲେ । ଏଥିରେ ଦୁଃଖିତ ହୋଇ, ଉଭୟ ପତିପତ୍ନୀ ଆଧ୍ୟାତ୍ମିକତା ଦିଗକୁ ଟାଣି ହୋଇଥିଲେ । ୧୯୬୯ ମସିହାରେ କୌଣସି ମୁନିଋଷି ତାଙ୍କୁ ତାଡ଼ିସରୁ ନାମକ ପର୍ବତକୁ ନେଇ ସିଦ୍ଧିପ୍ରଦାନ କରିଥିଲେ । ଏହାପରେ ପୂର୍ଣ୍ଣମାସୀ ତାଡ଼ିସର ପର୍ବତରେ ରହି ତପସ୍ୟା କରିଥିଲେ । ଆଧ୍ୟାତ୍ମକ ଜୀବନ ତାଡ଼ିସରୁ ପର୍ବତରେ ସିଦ୍ଧିପ୍ରାପ୍ତ ହୋଇଥିବାରୁ ପୂର୍ଣ୍ଣମାସୀ ଟାଡ଼ିସରୁ ବାଈ ନାମରେ ମଧ୍ୟ ପରିଚିତ । ସମ୍ପୂର୍ଣ୍ଣ ନିରକ୍ଷର ଓ ଓଡ଼ିଆ ଭାଷା ଭଲ ଭାବେ ଜାଣିନଥିବା ପୂର୍ଣ୍ଣମାସୀ ଧ୍ୟାନମଗ୍ନ ହେବା ସମୟରେ ଗୀତ ଗାଆନ୍ତି । ଏବେ ପର୍ଯ୍ୟନ୍ତ ୧ ଲକ୍ଷରୁ ଅଧିକ ଭକ୍ତିଗୀତ ତାଙ୍କ ମୁଖନିସୃତ ହୋଇସାରିଛି । ଆଶ୍ଚର୍ଯ୍ୟର କଥା ସେ ଗାଇଥିବା ଗୀତକୁ ପୁନରାବୃତ୍ତି କରନ୍ତି ନାହିଁ । ପ୍ରଥମରୁ କେହି ଏସବୁକୁ ଲିପିବଦ୍ଧ କରିନଥିଲେ କିନ୍ତୁ ୧୯୯୯ ମସିହାରୁ ତାଙ୍କର ଗୀତଗୁଡ଼ିକ ଲିପିବଦ୍ଧ ଓ ରେକର୍ଡ଼ କରି ରଖାଯାଉଛି । ରେକର୍ଡ଼ କରାଯାଇଥିବା ଗୀତ ସଂଖ୍ୟା ୫୦୦୦ରୁ ଅଧିକ । ଡ.ସୁରେନ୍ଦ୍ରନାଥ ମହାନ୍ତି ଟାଡ଼ିସରୁ ବାଈଙ୍କ ଜୀବନ ଓ ଦର୍ଶନ ବାବଦରେ ୨ଟି ପୁସ୍ତକ ଲେଖିଛନ୍ତି । ସାହିତ୍ୟିକ ନୃସିଂହାନନ୍ଦ ମହାପାତ୍ର ମଧ୍ୟ ତାଙ୍କ ଜୀବନୀ ଲେଖିଛନ୍ତି । ଡ.ପ୍ରେମାନନ୍ଦ ମହାପାତ୍ର ଟାଡ଼ିସରୁ ବାଈଙ୍କ କବିତା ଉପରେ ଏକ ସଂକଳନ ପ୍ରକାଶ କରିଛନ୍ତି । ଦୁର୍ଯ୍ୟୋଧନ ପ୍ରଧାନଙ୍କଦ୍ୱାରା ଏକ ସଂକଳନ ଏବେ ପାଣ୍ଡୁଲିପି ଅବସ୍ଥାରେ ଅଛି । ପୂର୍ଣ୍ଣମାସୀଙ୍କ ବାବଦରେ ରେଭେନ୍ସା ବିଶ୍ୱବିଦ୍ୟାଳୟରେ କିଛି ଛାତ୍ର ପିଏଚଡ଼ି ମଧ୍ୟ କରିଛନ୍ତି ।